Liteya 9
Wapi lolenge ya malamu mpenza ya kobongisa makita?
Soki Motatoli ya Yehova moko ayekolaka na yo Biblia, na ntembe te osalaka makasi otalela liboso lisolo nyonso oyo bokoyekola. Soki osali mpe bongo liboso ya kokende na makita, ekosalisa yo mingi. Kasi soki okómisi yango momeseno, ekozala malamu mingi koleka.
Poná ntango mpe esika oyo okoyekola. Ntango nini omoni ete okoyekola malamu mpenza? Na ntɔngɔntɔngɔ liboso obanda mosala, to na butu ntango bana balali? Ata soki okoki koyekola bangonga ebele te, poná ntango boni okoyekola, mpe kotika eloko moko te epekisa yo kosala yango. Luká esika ya kimya, kangá eloko nyonso oyo ekoki kolongola likebi na yo, na ndakisa radio, televizyo mpe telefone ya mabɔkɔ. Kobondela liboso ya koyekola ekosalisa yo otya makanisi nyonso na Liloba ya Nzambe, na esika otya yango na mitungisi ya mokolo wana.
Tyá bilembo na lisolo oyo bokoyekola, mpe mibongisá mpo na kopesa biyano. Luká liboso koyeba likambo oyo lisolo yango elobeli. Talelá motó ya likambo ya lisolo to ya mokapo yango, ndenge mitó ya likambo moke mokomoko eyokani na motó ya likambo ya lisolo, talelá bililingi nyonso mpe tángá mituna ya bozongeli oyo esimbi makanisi ya ntina. Na nsima, tángá paragrafe mokomoko, mpe luká biyano ya mituna oyo batye wana. Tángá bavɛrsɛ oyo batye maloba na yango na paragrafe te, mpe kanisá ndenge eyokani na lisolo. (Misala 17:11) Soki omoni eyano, tyá mokɔlɔtɔ to elembo na mwa maloba ya ntina mpo esalisa yo omona eyano mbala moko ntango okozala na makita. Na nsima, ntango okozala na makita, okoki kotombola lobɔkɔ mpe kopesa eyano ya mokuse na maloba na yo moko.
Soki ozali kobongisa masolo ndenge na ndenge oyo esalemaka na makita pɔsɔ na pɔsɔ, okokolisa boyebi na yo ya Biblia.
Momeseno nini okoki kozwa mpo na kobongisa makita?
Ndenge nini okoki komibongisa mpo opesa eyano na makita?
lin_Latn lin_Latn lin_Latn lin_Latn lin_Latn lin_Latn lin_Latn lin_Latn